text: Højtflyvende livskvalitet
  05 juli 2012 kl. 15.31
  En række scleroseramte fik sig en oplevelse for livet i dag: De fik mulighed for at flyve i helikopter i Esbjerg.
  Claus Mols Poulsen var en af dem, der glædede sig. Det var hans første tur i en helikopter. 
  - Det sus, det giver i maven, når vi letter, det bliver rigtigt spændende. Det glæder jeg mig til, sagde han til TV SYD før turen. 
  Under temaet livskvalitet, glæde og humor byder 9 handicapforeninger og ETAC Rehabiliteringscenter på spændende og til tider højtflyvende oplevelser onsdag og torsdag.
  - Vi deler arrangementet op i 2 dage, fortæller Marianne Thorøe, som er leder på ETAC.
  - Onsdag vil der være en duft af markedsdag med alt, hvad dertil hører. Vi får bl.a. besøg af den franske karikaturtegner Alex Balan. Torsdag bliver det muligt for brugere og foreningsmedlemmer at få luft under vingerne i form af en helikoptertur. Scleroseforeningen, som er en af foreningerne bag ETAC, står for dette arrangement i samarbejde med helikopterfirmaet Back Bone Aviation fra Holsted. 
  Vel nede på jorden, kunne Claus Mols Poulsen konstatere, at det var sjovt at se de hele fra oven. 
  - Det var faktisk noget anderledes. 
  Han er allerede igang med at planlægge næste sug i maven: Et faldskærmsudspring. Det har han prøvet før.
  